ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Η ακόλουθη τροπολογία, που έλαβε περισσότερους από το Ό των ψήφων που εκφράστηκαν, απορρίφθηκε κατά τη διάρκεια των συζητήσεων.

Σημείο 2.1

Διαγράφονται τα δύο τελευταία εδάφια και αντικαθιστώνται ως εξής:

"Η θέσπιση υψηλών τεχνικών προτύπων (π.χ. οριακών τιμών εκπομπών) ανήκει στα δοκιμασμένα μέσα της περιβαλλοντικής πολιτικής. Παράλληλα επιβάλλεται βεβαίως πάντοτε η συνεκτίμηση της τεχνικής δυνατότητας κατασκευής και της μελλοντικής διάθεσης στην αγορά. Επιβάλλεται να επιδιώκεται όπως αυτά τα πρότυπα κατά το δυνατό ελέγχονται από πολλούς φορείς προσφοράς των τεχνολογιών.

Σε όλες τις ενδεχόμενες επιφυλάξεις έναντι της τεχνικής δυνατότητας κατασκευής των προτύπων σε κατ ιδίαν περιπτώσεις η ΟΚΕ αποδέχεται ως βασική αρχή ότι η περιβαλλοντική πολιτική θέτει υψηλά τεχνικά πρότυπα για να παροτρυνθεί η εξέλιξη στην περιβαλλοντική τεχνολογία."

Αποτέλεσμα της ψηφοφορίας

Ψήφοι υπέρ: 28, ψήφοι κατά: 32, αποχές: 6.

Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την ασφάλιση ζωής (αναδιατυπωμένη έκδοση)"

(2001/C 123/04)

Στις 26 Ιουλίου 2000, το Συμβούλιο αποφάσισε, δυνάμει του άρθρου 262 της Συνθήκης περί ιδρύσεως της Ευρωπαϊκής Κοινότητας, να ζητήσει γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα ενιαία αγορά, παραγωγή και κατανάλωση, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 8 Δεκεμβρίου 2000 (εισηγητής: ο κ. Pelletier).

Κατά την 378η σύνοδο ολομέλειας της 24ης και 25ης Ιανουαρίου 2001 (συνεδρίαση της 24ης Ιανουαρίου), η Οικονομική και Κοινωνική Επιτροπή υιοθέτησε με 81 ψήφους υπέρ και 2 αποχές, την ακόλουθη γνωμοδότηση.

1. Εισαγωγή

1.1. Τα θεμελιώδη κείμενα της ενιαίας αγοράς ασφάλισης ζωής που βασίζεται στην αρχή της ενιαίας άδειας και της αμοιβαίας αναγνώρισης της ισοδυναμίας των ελέγχων, είναι η πρώτη οδηγία της 5ης Μαρτίου 1979(1), η δεύτερη οδηγία της 8ης Νοεμβρίου 1990(2) και η τρίτη οδηγία της 10ης Νοεμβρίου 1992(3), που τροποποιεί και συμπληρώνει τις προηγούμενες. Δεν τις αντικαθιστά τελείως και έτσι ένας μεγάλος αριθμός διατάξεων της πρώτης και της δεύτερης οδηγίας παραμένει εν ισχύ. Οι οδηγίες αυτές τροποποιήθηκαν εξάλλου από την οδηγία της 29ης Ιουνίου 1995(4) που επιδιώκει την ενίσχυση της προληπτικής εποπτείας.

1.2. Λόγω της επικαλύψεως των διαφόρων αυτών κειμένων, της δυσκολίας και της ακραίας πολυπλοκότητας της διάρθρωσής τους, η Επιτροπή, για λόγους προφανούς σαφήνειας επιθυμεί να προχωρήσει σε επίσημη κωδικοποίηση των κειμένων αυτών.

1.3. Κατά τη διάρκεια της επίσημης κωδικοποίησης των οδηγιών σχετικά με τη δραστηριότητα της ασφάλισης ζωής, θεωρήθηκε από την Επιτροπή αναγκαίο να προτείνει ορισμένες τροποποιήσεις που προχωρούν πέρα από την απλή κωδικοποίηση, προκειμένου να αποσαφηνιστούν ή να προσαρμοστούν ορισμένες καταστάσεις. Για το λόγο αυτό, η πρόταση που υποβάλλεται στην ΟΚΕ για γνωμοδότηση αποτελεί πρόταση αναδιατύπωσης των οδηγιών.

2. Γενικές παρατηρήσεις

2.1. Με την επιφύλαξη των παρατηρήσεων που ακολουθούν, η ΟΚΕ διατυπώνει μια συνολικά θετική γνωμοδότηση όσον αφορά την πρόταση αναδιατύπωσης που της έχει υποβληθεί, δεδομένου ότι δεν μπορεί παρά να συμφωνήσει με το στόχο της διαφάνειας και της σαφήνειας.

2.2. Εξάλλου, οι νεο-εισαχθείσες διατάξεις, έξι τον αριθμό, έχουν περιορισμένη ευρύτητα και δεν επιδέχονται όλες τις ειδικές παρατηρήσεις. Αφορούν τα ακόλουθα σημεία:

- τον ορισμό της ρυθμιζόμενης αγοράς,

- τις ημερομηνίες σχετικά με τις δραστηριότητες των πολυκλαδικών επιχειρήσεων,

- τον υπολογισμό των μελλοντικών κερδών,

- την υποβολή προγράμματος δραστηριοτήτων από τα υποκαταστήματα τρίτων χωρών κατά την εγκατάστασή τους στην ΕΕ,

- την κατάργηση των παρεκκλίσεων,

- τα κεκτημένα δικαιώματα των σημερινών υποκαταστημάτων.

2.3. Στο μεγαλύτερο τμήμα των διατάξεών της, η πρόταση επαναλαμβάνει τις οδηγίες σχετικά με την ασφάλιση ζωής, πολλά άρθρα όμως που δεν αφορούν το αντικείμενο δεν έχουν πλέον συμπεριληφθεί. Όσον αφορά τα άρθρα που αναφέρονται στην κατάρτιση εκθέσεων, η ΟΚΕ διερωτάται κατά πόσον οι εκθέσεις αυτές καταρτίστηκαν πράγματι.

3. Ειδικές παρατηρήσεις

3.1. Σχετικά με τις αιτιολογικές σκέψεις

3.1.1. Αιτιολογική σκέψη 5

Η αιτιολογική σκέψη 3 της οδηγίας 92/96/ΕΟΚ χαρακτήριζε την υιοθέτηση της οδηγίας αυτής ως στάδιο "που θα πρέπει να ολοκληρωθεί από άλλα κοινοτικά μέσα". Η διατήρηση της έκφρασης αυτής είναι επιθυμητή στην πρόταση "αναδιατύπωσης" στο μέτρο που η ενιαία αγορά απαιτεί ακόμη κοινοτικές πρωτοβουλίες.

3.1.2. Αιτιολογική σκέψη 34

Δεν αφορά το ελληνικό κείμενο.

3.1.3. Αιτιολογική σκέψη 58

Θα πρέπει να διευκρινιστεί ότι για τους υπεύθυνους διοικητικούς παράγοντες επιβάλλεται να ισχύουν "οι διατάξεις οι οποίες αφορούν την απόδειξη της εντιμότητας και της μη πτώχευσης".

3.2. Όσον αφορά τα άρθρα

3.2.1. Άρθρο 1ο - Ορισμοί

3.2.1.1. 1 β) Υποκατάστημα

Στον ορισμό της λέξης "υποκατάστημα", οι λέξεις "Εξομοιώνεται με πρακτορείο ή υποκατάστημα ..." πριν από τις λέξεις "κάθε μόνιμη παρουσία ασφαλιστικής επιχείρησης ..." που περιέχονταν στο άρθρο 3 της οδηγίας της 8ης Νοεμβρίου 1990 (90/619/ΕΟΚ), δεν έχουν ενσωματωθεί. Η ΟΚΕ υποδεικνύει συνεπώς την ενσωμάτωση δύο περιπτώσεων προκειμένου να διαχωριστούν οι δύο παράγραφοι: η μία θα αρχίζει με τις λέξεις "κάθε πρακτορείο ..." και η άλλη θα αρχίζει με τις λέξεις "κάθε μόνιμη παρουσία ...".

3.2.1.2. 1 γ) Εγκατάσταση

Η ΟΚΕ παρατηρεί ότι η λέξη "εγκατάσταση" της οποίας ο ορισμός δίνεται στη συνέχεια, δεν περιλαμβάνεται στο κείμενο με πλάγια στοιχεία, αντίθετα με ό,τι συμβαίνει για τις άλλες λέξεις για τις οποίες ο ορισμός παρέχεται στο άρθρο 1. Είναι πιο λογικό ο ορισμός της λέξης "εγκατάσταση" να τεθεί πριν από τον ορισμό της λέξης υποκατάστημα.

Η ΟΚΕ διερωτάται για ποιο λόγο στο πρώτο άρθρο δεν δίδεται ορισμός του "κράτους μέλους της εγκατάστασης" που στο άρθρο 2 στ) της δεύτερης οδηγίας της 8ης Νοεμβρίου 1990 (90/619/ΕΟΚ) ορίζονταν ως "το κράτος μέλος στο οποίο βρίσκεται η εγκατάσταση και που αναλαμβάνει τη δέσμευση". Κρίθηκε ότι καλύπτεται από τη διατύπωση "το κράτος μέλος του υποκαταστήματος";

3.2.1.3. 1 ιγ) Ρυθμιζόμενη αγορά

Η οδηγία 92/96/ΕΟΚ προέβλεπε τον προσωρινό ορισμό της ρυθμιζόμενης αγοράς, έως ότου υιοθετηθεί η οδηγία για τις επενδυτικές υπηρεσίες, στον τομέα των κινητών αξιών που θα εναρμονίσει την έννοια αυτή σε κοινοτική κλίμακα.

Η οδηγία 93/22/ΕΟΚ(5) του Συμβουλίου της 10ης Μαΐου 1993 για τις επενδυτικές υπηρεσίες στο πεδίο των κινητών αξιών προβλέπει τον ορισμό της ρυθμιζόμενης αγοράς, μολονότι αποκλείει από το πεδίο εφαρμογής του τις δραστηριότητες ασφάλισης ζωής. Η ΟΚΕ θεωρεί ότι η χρήση αυτού του ορισμού για την ασφάλιση ζωής είναι κατάλληλη και διασφαλίζει την ομοιογένεια του κοινοτικού δικαίου.

Όσον αφορά τη μεταχείριση των ρυθμιζόμενων αγορών σε τρίτες χώρες, η Επιτροπή προτείνει να αφεθεί η ευθύνη για τη λήψη απόφασης στα κράτη μέλη προκειμένου να επιτραπεί η συγκρισιμότητα των αγορών αυτών με τις αντίστοιχες που βρίσκονται στην Ευρωπαϊκή Ένωση. Μπορεί να αναρωτηθεί κανείς κατά πόσον δεν θα χρειαζόταν μεγαλύτερος συντονισμός και συνεργασία μεταξύ των εποπτικών αρχών προκειμένου να καταρτιστεί ένας ορισμένος αριθμός κριτηρίων και απαιτήσεων που θα επιτρέψουν την καλύτερη συγκρισιμότητα των κοινοτικών και εξωκοινοτικών ρυθμιζόμενων αγορών(6).

3.2.2. Άρθρο 18, παράγραφος 6 - Ταυτόχρονη άσκηση των δραστηριοτήτων ασφάλειας ζωής και ζημιών

Οι παρεκκλίσεις που καθιερώνονται στην αρχή του διαχωρισμού των πράξεων ασφάλειας ζωής και ζημιών δεν θα πρέπει να είναι ιδιαίτερα εκτεταμένες. Επιπλέον, στην προοπτική της προσεχούς διεύρυνσης της Ευρωπαϊκής Κοινότητας υπάρχει κίνδυνος να πολλαπλασιαστούν οι αποκλίσεις αρχής. Για το λόγο αυτό, η ΟΚΕ διερωτάται εάν δεν θα ήταν σκόπιμο να πλαισιωθεί περισσότερο η δυνατότητα αυτών των αποκλίσεων.

3.2.3. Άρθρο 23, 1, Γ - Κατηγορίες επιτρεπτών στοιχείων ενεργητικού

Στο άρθρο 23, 1, Γ σχετικά με τα άλλα στοιχεία ενεργητικού που γίνονται δεκτά ως κάλυψη των μαθηματικών αποθεματικών, το "ΙΣΤ) αντιστρεπτέα επιτόκια" που περιλαμβάνεται στο άρθρο 21 της τρίτης οδηγίας ασφάλισης ζωής 92/96/ΕΟΚ, δεν έχει ενσωματωθεί στο σχέδιο αναδιατυπωμένης πρότασης. Πρόκειται προφανώς για παραδρομή.

3.2.4. Άρθρο 25 - Συμβάσεις που συνδέονται με το Οσεκα ή με δείκτη μετοχών

Δεν αφορά το ελληνικό κείμενο.

3.2.5. Άρθρο 27, 3, α) - Κανόνες σχετικοί με τα περιθώρια φερεγγυότητας και το κεφάλαιο εγγύησης

3.2.5.1. 2ο εδάφιο - Υπολογισμός μελλοντικών κερδών

Η πρόταση προβλέπει ότι οι βάσεις υπολογισμού του πολλαπλασιαστικού παράγοντα του υπολογιζόμενου ετήσιου κέρδους όπως επίσης και τα στοιχεία του πραγματοποιηθέντος κέρδους πρέπει να προσδιορίζονται με κοινή συμφωνία από τις αρμόδιες αρχές των κρατών μελών σε συνεργασία με την Επιτροπή. Προβλέπει εξάλλου ότι έως τη στιγμή της επίτευξης της συμφωνίας αυτής, τα στοιχεία αυτά προσδιορίζονται σύμφωνα με τη νομοθεσία του κράτους μέλους προέλευσης και όχι όπως προβλέπονταν προηγούμενα "από το κράτος μέλος στο έδαφος του οποίου η επιχείρηση (έδρα, πρακτορείο, ή υποκατάστημα) ασκεί τη δραστηριότητά της". Κατά την ΟΚΕ, η τροποποίηση αυτή είναι σύμφωνη με τη λογική των κοινοτικών οδηγιών που δίνουν την ευθύνη του ελέγχου των επιχειρήσεων στις χώρες που βρίσκονται οι έδρες των επιχειρήσεων.

3.2.5.2. Εξάλλου, η ΟΚΕ διερωτάται μήπως για να γίνουν γνωστές οι διαδικασίες υπολογισμού των μελλοντικών κερδών δεν πρέπει να ενσωματωθεί μία διάσταση με μεγαλύτερη προοπτική. Το σημείο αυτό θα εξεταστεί κατά τη διάρκεια της τροποποίησης των κειμένων σχετικά με τα περιθώρια φερεγγυότητας.

3.2.6. Άρθρο 28 - Ελάχιστα περιθώρια φερεγγυότητας

3.2.6.1. Θα πρέπει να διατυπωθεί ως εξής η τέταρτη παράγραφος:

"Δεν αφορά το ελληνικό κείμενο."

3.2.7. Άρθρο 49, 2, 3, 4) - Πρόγραμμα δραστηριοτήτων για τα υποκαταστήματα

Ενσωματώθηκε και πάλι το κείμενο του άρθρου 11 της πρώτης οδηγίας για το πρόγραμμα δραστηριοτήτων των υποκαταστημάτων τρίτων χωρών. Οι πληροφορίες που απαιτούνται από τα υποκαταστήματα τρίτων χωρών είναι άραγε επαρκείς; Μήπως χρειάζονται περισσότερες πληροφορίες για να αξιολογηθούν οι δεσμοί του υποκαταστήματος τρίτων χωρών σε ένα όμιλο ή για τις εργασίες εντός του ομίλου με την έννοια της οδηγίας συμπληρωματικής εποπτείας των επιχειρήσεων ασφάλισης που αποτελούν τμήμα ενός ομίλου ασφαλιστικών εταιριών (98/78/ΕΚ)(7);

Η ΟΚΕ θεωρεί ότι είναι θεμιτό να τεθούν τα ερωτήματα αυτά, κυρίως στην προοπτική της διεύρυνσης της Ένωσης και λόγω της δράσης εγκληματικών οργανώσεων σε όλο τον κόσμο.

3.2.8. Άρθρο 57 - Μεταχείριση των κοινοτικών ασφαλιστικών επιχειρήσεων από τρίτες χώρες

3.2.8.1. Παράγραφος 2

Θα ήταν σκόπιμο, αντί να προβλεφθεί ότι η Επιτροπή συντάσσει "περιοδικά" έκθεση στην οποία εξετάζεται η μεταχείριση των ασφαλιστικών επιχειρήσεων της Κοινότητας στις τρίτες χώρες, να αναφερθεί μια πιο σαφής περιοδικότητα, για παράδειγμα, κάθε πέντε χρόνια.

Εξάλλου, η έκθεση που αναφέρεται στο σημείο αυτό και η οποία θα πρέπει να κατατεθεί για πρώτη φορά, έξι μήνες το αργότερο μετά την έναρξη ισχύος του άρθρου 30, δεύτερου εδαφίου της οδηγίας 90/619/ΕΟΚ, καταρτίστηκε πράγματι όπως το προέβλεπε το άρθρο 9 της οδηγίας αυτής;

3.2.8.2. Παράγραφοι 4 και 5

Το άρθρο 57 της πρότασης επαναλαμβάνει το άρθρο 32 β) της οδηγίας 79/267/ΕΟΚ που ενσωματώθηκε βάσει του άρθρου 9 της οδηγίας 90/619/ΕΟΚ.

Ωστόσο το τελευταίο εδάφιο της παραγράφου 4 και το πρώτο εδάφιο της παραγράφου 5 έχουν παραληφθεί. Η ΟΚΕ προτείνει να ενσωματωθούν εκ νέου. Το κείμενο είναι το ακόλουθο:

"Ο εν λόγω περιορισμός ή αναστολή δεν εφαρμόζονται όσον αφορά τη δημιουργία θυγατρικών από ασφαλιστικές επιχειρήσεις ή τις θυγατρικές τους που έχουν λάβει τη δέουσα άδεια λειτουργίας στην Κοινότητα, ούτε όσον αφορά την απόκτηση συμμετοχής από τέτοια επιχείρηση ή θυγατρική ή σε ασφαλιστική επιχείρηση της Κοινότητας.

5. Όταν η Επιτροπή προβεί σε μια από τις διαπιστώσεις που αναφέρονται στις παραγράφους 2 και 4, τα κράτη μέλη την ενημερώνουν κατόπιν αιτήσεώς της."

3.2.9. Άρθρο 59, παράγραφος ΙΙ - Παρεκκλίσεις και κατάργηση των περιοριστικών μέτρων

Η ΟΚΕ διερωτάται κατά πόσο είναι σκόπιμο να διατηρηθεί η παρέκκλιση για τις εταιρείες που έχουν συσταθεί στο Ηνωμένο Βασίλειο βάσει του "friendly societies acts", ενώ οι παρεκκλίσεις που είχαν εισαχθεί για τις εταιρείες βελγικής και ιταλικής προέλευσης δεν είναι πλέον αναγκαίες.

3.2.10. Άρθρο 61 - Μεταβατικό καθεστώς σε κτίρια και γήπεδα· Άρθρο 62 - Μεταβατικές διατάξεις για τη Σουηδία· Άρθρο 67 - Κεκτημένα δικαιώματα υποκαταστημάτων και ασφαλιστικών επιχειρήσεων· Άρθρο 69 - Αναθεώρηση των ποσών που εκφράζονται σε ευρώ

Θα πρέπει, είτε να προσαρμοστούν τα άρθρα αυτά που προσδιορίζουν μεταβατικά καθεστώτα προβλέποντας νέα διάρκεια, είτε να διαγραφούν ως μη έχοντα πλέον αντικείμενο.

3.3. Σχετικά με τα παραρτήματα

3.3.1. Παράρτημα ΙΙΙ σχετικά με τις πληροφορίες προς τους αντισυμβαλλομένους

Στο σημείο α. 14, η ΟΚΕ υποδεικνύει την ακόλουθη τροπολογία: να γραφεί "για το συγκεκριμένο τύπο σύμβασης" στη θέση του "για το συγκεκριμένο τύπο ασφαλιστηρίου". Αυτό είναι πιο σύμφωνο με την ορολογία που χρησιμοποιείται γενικότερα στην οδηγία.

4. Συμπεράσματα

4.1. Εκτός των όσων αναφέρονται στο σημείο 2.2 ανωτέρω ο κυριότερος στόχος της πρότασης που υποβλήθηκε στην ΟΚΕ για γνωμοδότηση είναι η κωδικοποίηση των κοινοτικών διατάξεων σχετικά με την ασφάλιση ζωής, προκειμένου να τεθεί στη διάθεση του κοινού ένα ενιαίο, σαφές και "ευανάγνωστο" κείμενο. Η ΟΚΕ εγκρίνει αυτή την πρωτοβουλία που, αφενός, βοηθά να δοθεί στις εταιρίες και τους καταναλωτές μία ανθεκτική και οργανωμένη εικόνα του γενικού πλαισίου που ρυθμίζει τις δραστηριότητες ασφάλισης ζωής στην Ευρωπαϊκή Ένωση και, αφετέρου, θα διευκολύνει την ανάπτυξη των διαμεθοριακών συναλλαγών. Θα συμβάλει, επίσης, σε μεγαλύτερη νομική ασφάλεια των εταιρειών.

4.2. Η ΟΚΕ ενθαρρύνει με κάθε τρόπο την Επιτροπή να προχωρήσει το συντομότερο δυνατό σε παρόμοια ενέργεια και για τις ασφαλίσεις ζημιών, πεδίο στο οποίο οι μέανδροι του κοινοτικού νομικού πλαισίου πρέπει να αποσαφηνιστούν. Πράγματι, εννέα οδηγίες που αναφέρονται τόσο στην πρόσβαση όσο και τη σύναψη των άλλων ασφαλίσεων, αλλά ειδικότερα στην ασφάλιση αυτοκινήτων, στην ασφάλιση πιστώσεων, στην ασφάλιση τουριστικής βοήθειας, και στην ασφάλιση νομικής προστασίας, οι οποίες υιοθετήθηκαν κατά το διάστημα 1973-1979, θέτουν το οργανωτικό πλαίσιο αυτών των πράξεων.

4.3. Η ΟΚΕ εκφράζει, εξάλλου, την ανησυχία της δεδομένου ότι η πρόταση οδηγίας που της υποβλήθηκε δεν θέτει σε αμφισβήτηση τις αρχές και τις διαδικασίες που θεσπίζονται από τις κωδικοποιημένες οδηγίες.

Βρυξέλλες, 24 Ιανουαρίου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Οδηγία 79/267/ΕΟΚ του Συμβουλίου της 5ης Μαρτίου 1979, ΕΕ L 63 της 13.3.1979, σ. 1.

(2) Οδηγία 90/619/ΕΟΚ του Συμβουλίου της 8ης Νοεμβρίου 1990, ΕΕ L 330 της 29.11.1990, σ. 50.

(3) Οδηγία 92/96/ΕΟΚ του Συμβουλίου της 10ης Νοεμβρίου 1992, ΕΕ L 360 της 9.12.1992, σ. 1.

(4) Οδηγία 95/26/ΕΚ του Ευρωπαϊκού Κοινοβουλίου και του Συμβουλίου της 29ης Ιουνίου 1995, ΕΕ L 168 της 18.7.1995, σ. 7.

(5) Οδηγία 93/22/ΕΟΚ του Συμβουλίου της 10ης Μαΐου 1993, ΕΕ L 141 της 11.6.1993, σ. 27.

(6) EE C 367 της 20.12.2000 "Οι προκλήσεις που θέτει η ΟΝΕ στις χρηματοπιστωτικές αγορές".

(7) Οδηγία 98/78/ΕΚ του Ευρωπαϊκού Κοινοβουλίου και του Συμβουλίου της 27ης Οκτωβρίου 1998, ΕΕ L 330 της 5.12.1998, σ. 1.